**Kedves Követőink, Munkatársaink!**

Április 21. Bölcsődék Napja, azonban a járványhelyzet miatt kicsit később, 2021. június 4-én, pénteken került sor a Bölcsődék Napja megünneplésére és az ekkor szokásos díjak átadására.

Még mindig nem a megszokott módon ünnepelhettük szakmai napunkat, azonban a tavalyi évhez képest mégis ünnepélyesebb keretek között tudtuk köszönteni kollégáinkat.

Dr. László Győző Alpolgármester úr és Sebestyén Bianka intézményvezető asszony köszöntője után Vida Ágnes babapszichológus előadását hallgathattuk meg.

A szakmai előadás után az ünnepeltek köszöntése következett, ahol az ünnepi műsort Kelemen Zoltán színművész Svetlana Hmelj: Egyszer majd születik egy fiam novellájával nyitotta meg.

A Szombathelyi Egyesített Bölcsődei Intézmény Csiribi Kamarakórusa tavaszi dalcsokrot adott elő, és fuvolán játszott Sipos Hanna (Muszorgszkij: Egy kiállítás képei-Könnycsepp).

Ezt követően került sor a díjak átadására Vincéné Dr. Menyhárt Mária az Egészségügyi és Közszolgálati Osztály vezetője közreműködésével, aki egyben pohárköszöntőt is mondott az ünnepeltek tiszteletére.

Idén is három munkatársunk részesült „Kiváló szakmai munkáért” járó elismerésben:

- Péter Anita intézményvezető helyettes

- Leibingerné Németh Elvira a Csicsergő Bölcsőde bölcsődevezetője

- Balog Júlia a Napraforgó Bölcsőde kisgyermeknevelője

Továbbá megemlékeztünk a tavalyi kitüntetettekről is, akiket novemberben csak szűk körben volt lehetőségünk köszönteni a járványhelyzet miatt.

Sok szeretettel gratulálunk a kitüntetetteknek, kívánunk a munkájukhoz jó egészséget és további sikereket!

Szombathelyi Egyesített Bölcsődei Intézmény vezetősége